Пенчо Славейков
Криволи покрай гората…

chitanka.info

Криволи покрай гората

необъхтана пътека —

край пътеката огнище

тлее и гасней полека.

Ту подпуши, ту отнейде

пламъчен език избие;

като млечен стълб високо

в небесата дим се вие.

Ей, ранила, трепна плахо

в небеса зорница ясна,

и огнището край пътя

вече догоря, изгасна.

Там незнаен скитник снощи

огън стъкна, отпочина,

гря се… недочакал утро,

подрани и си замина.

Де ли той сега се скита?

Де ли той ще да замръкне

в тъмна нощ — и да се сгрее,

пак огнище ще да стъкне?

Колко ли таквиз огнища

ще запали и остави!

И с зората рано утрин

ще замине и забрави.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.